Хьисап олимпиадэм хэтэу… | Адыгэ Макъ\nХьисап олимпиадэм хэтэу…\nГъэтхапэм и 17-м Мыекъуапэ «Математический бегущий Майкоп» зыфиIорэ джэгукIэр щызэхащэщт. Ащ хэлэжьэщтых кIэлэеджакIохэр, студентхэр, Iоф­шIэкIо коллективхэм ялIыкIохэр ыкIи хьисапымкIэ я IV-рэ Кавказ Дунэе олимпиадэм къекIолIагъэхэм ащыщхэр.\nIофтхьабзэр сыхьатыр 15-рэ такъикъ 30-м рагъэжьэнышъ, сыхьатыр 18-м нэс кIощт. Зыще­жьэщтхэр республикэ естественнэ-хьисап еджапIэр ары, къызэ­кIолIэжьыщтхэри а чIыпIэр ары.\nЗэхэщакIох Адыгэ къэралыгъо университетым хэт Кавказ хьисап Гупчэмрэ республикэ естественнэ-хьисап еджапIэмрэ.\nДжэгукIэм хэлэжьэщтхэр куп-купэу гощыгъэщтых. Командэ пэпчъ нэбгырэ плIырыплI хэ­тыщт. Купхэм япащэхэм гъогоу кIакIущтым икартэрэ оценкэу къахьырэр зэрагъэуцощт тхьапэмрэ къаратыщтых. Мыщ хэлажьэхэрэм пшъэрылъэу яIэр охътэ кIэкIым къыкIоцI къалэм ичIыпIэу зэхэщакIохэм агъэнэфагъэхэм анэсынхэр ыкIи ахэм хьисап задачэхэр къащашIынхэр ары.\nКIэухым анахь командэ дэ­гъуищмэ шIухьафтынхэр афашIыщтых. ДжэгукIэм хэлажьэ зышIоигъохэм гъэтхапэм и 17-м сы­хьатыр 12-м нэс естественнэ-хьисап еджапIэм исайт зыщатхын фае.